《燕集玉辉堂》
明代·郑善夫

窈窈岩壑姿，迢迢契幽赜。缅怀天台胜，遂寄山水癖。

赤城淹岁晏，所恋有三益。壮阴屈微阳，关山雪盈尺。

虽嗟轨路阻，稍喜缁尘息。巾峰入草堂，天葩进瘆𤶬。

美人罗公车，求友意何极。文筵丽奇态，流觥乐无斁。

鹿鸣纷谐和，造适非丝革。退念蒹与葭，兹幸附圭璧。

睹空悟气机，体有见真色。吾道未榛芜，辴然露胸臆。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。